Järjestön edustajien toiminnasta on tehty lukuisia kanteluita.

Lääkärit ilman rajoja -järjestöllä on yli 40 000 työntekijää ympäri maailmaa. ALL OVER PRESS

Pariisissa päämajaansa pitävä kansainvälinen Médecins Sans Frontières (MSF) -järjestö eli Lääkärit ilman rajoja on joutunut myös osalliseksi hyväksikäyttöskandaalista.

Järjestö tiedotti keskiviikkona, että se sai viime vuonna toimintaansa liittyen peräti 146 valitusta tai kantelua, joista 24 liittyi seksuaaliseen häirintään tai raiskauksiin. Asiasta kertoi uutistoimisto AFP.

MSF erotti 19 työntekijäänsä ja antoi varoituksen useille muille. Järjestön mukaan todellinen hyväksikäyttöjen ja raiskausten määrä saattaa kuitenkin olla vielä tätäkin suurempi, sillä listassa ovat mukana vain järjestön päämajan tietoon asti päätyneet valitukset.

MSF on yksi maailman suurimmista avustusjärjestöistä. Järjestö tunnetaan lääkinnällisen avun tarjoamisesta konfliktialueilla ja se palkittiin Nobelin rauhanpalkinnolla vuonna 1999.

Järkyttävä hyväksikäyttöskandaali on ravistellut aiemmin muun muassa Englannissa perustettua hyväntekeväisyysjärjestö Oxfamia, jonka työntekijöiden kerrotaan käyttäneen seksuaalisesti hyväkseen katastrofien uhreja ja jopa alaikäisiä prostituoituja.

Aiempina vuosina myös YK:n työntekijöiden on väitetty syyllistyneen Afrikassa tapahtuneisiin seksuaalisiin hyväksikäyttötapauksiin.